CELEX: 62013CN0156
Language: et
Date: 2013-03-28 00:00:00
Title: Kohtuasi C-156/13: Eelotsusetaotlus, mille on esitanud Bundesgerichtshof (Saksamaa) 28. märtsil 2013 — Digibet Ltd, Gert Albers versus Westdeutsche Lotterie GmbH & Co. OHG

29.6.2013   
            
            
               ET
            
            
               Euroopa Liidu Teataja
            
            
               C 189/2
            
         Eelotsusetaotlus, mille on esitanud Bundesgerichtshof (Saksamaa) 28. märtsil 2013 — Digibet Ltd, Gert Albers versus Westdeutsche Lotterie GmbH & Co. OHG
   (Kohtuasi C-156/13)
   2013/C 189/03
   Kohtumenetluse keel: saksa
   
      Eelotsusetaotluse esitanud kohus
   
   Bundesgerichtshof
   
      Põhikohtuasja pooled
   
   
      Kassatsioonkaebuse esitajad: Digibet Ltd, Gert Albers
   
      Vastustaja kassatsioonimenetluses: Westdeutsche Lotterie GmbH & Co. OHG
   
      Eelotsuse küsimused
   
   
               1.
            
            
               Kas tegemist on hasartmängusektori mitteühtse piiramisega,
               
                           —
                        
                        
                           kui ühest küljest on föderaalse liikmesriigi enamikus liidumaades kehtiva õiguse kohaselt avalike hasartmängude korraldamine ja vahendamine internetis põhimõtteliselt keelatud ja erandina — ilma nõudeõiguseta — võib anda loa üksnes loteriide ja spordikihlvedude korraldamiseks, et pakkuda sobivat alternatiivi ebaseaduslikule hasartmängude pakkumisele ning takistada selle arengut ja levikut;
                        
                     
                           —
                        
                        
                           kui teisest küljest tuleb selle liikmesriigi ühel liidumaal seal kehtiva õiguse kohaselt ja lähemalt määratletud objektiivsetel tingimustel anda igale liidu kodanikule ja igale temaga võrdsustatud juriidilisele isikule luba spordikihlvedude turustamiseks internetis, mis võib liitvabariigi ülejäänud territooriumil kahjustada internetis hasartmängude pakkumist piirava meetme sobivust meetmega taotletud õiguspäraste üldise huvi eesmärkide saavutamiseks?
                        
                     
         
               2.
            
            
               Kas esimesele küsimusele vastamisel on oluline, kas ühel liidumaal kehtiv teistsugune kord muudab teistes liidumaades hasartmängude valdkonnas kehtestatud piirangud piirangutega taotletud õiguspäraste üldise huvi eesmärkide saavutamiseks sobimatuks või nende sobivust märkimisväärselt kahjustab?
               Juhul kui esimesele küsimusele tuleb vastata jaatavalt:
            
         
               3.
            
            
               Kas ühtsuse puudumist saab kõrvaldada nii, et liidumaa, kus kehtib teistsugune kord, võtab üle ülejäänud liidumaades hasartmängude valdkonnas kehtestatud piirangud, isegi kui sellel liidumaal jääb juba väljastatud tegevuslubade osas veel mitmeaastase üleminekuperioodi jooksul kehtima hasartmängude internetis pakkumise senine leebem kord, kuna asjaomaseid lube ei saa kehtetuks tunnistada või saab seda teha ainult hüvitisi makstes, mis oleks liidumaale suur rahaline koormus?
            
         
               4.
            
            
               Kas kolmandale küsimusele vastamisel on oluline, kas mitmeaastase üleminekuperioodi jooksul muutuvad ülejäänud liidumaades hasartmängusektoris kehtivad piirangud sobimatuks või saab nende sobivus märkimisväärselt kahjustada?